รัฐบาลไทย-ข่าวทำเนียบรัฐบาล-​กรมการขนส่งทางบกร่วมกับสำนักงานตำรวจแห่งชาติ ลงนามบันทึกข้อตกลงในการเชื่อมโยงข้อมูลทางอิเล็กทรอนิกส์ เพื่อเพิ่มประสิทธิภาพในการบังคับใช้กฎหมายว่าด้วยการจราจรทางบก
วันพุธที่ 8 กุมภาพันธ์ 2566
​กรมการขนส่งทางบกร่วมกับสํานักงานตํารวจแห่งชาติ ลงนามบันทึกข้อตกลงในการเชื่อมโยงข้อมูลทางอิเล็กทรอนิกส์ เพื่อเพิ่มประสิทธิภาพในการบังคับใช้กฎหมายว่าด้วยการจราจรทางบก
...
กรมการขนส่งทางบกร่วมกับสํานักงานตํารวจแห่งชาติ ลงนามบันทึกข้อตกลงในการเชื่อมโยงข้อมูลทางอิเล็กทรอนิกส์ เพื่อเพิ่มประสิทธิภาพในการบังคับใช้กฎหมายว่าด้วยการจราจรทางบก
วันนี้ (8 กุมภาพันธ์ 2566) พล.ต.อ. ดํารงศักดิ์ กิตติประภัสร์ ผู้บัญชาการตํารวจแห่งชาติ นายจิรุตม์ วิศาลจิตร อธิบดีกรมการขนส่งทางบก นายเสกสม อัครพันธ์ุ รองอธิบดีกรมการขนส่งทางบก และผู้บริหารของกรมการขนส่งทางบก พร้อมด้วย พล.ต.อ. รอย อิงคไพโรจน์ รองผู้บัญชาการตํารวจแห่งชาติ พล.ต.ท. ประจวบ วงศ์สุข ผู้ช่วยผู้บัญชาการตํารวจแห่งชาติ พล.ต.ท. ไตรรงค์ ผิวพรรณ ผู้บัญชาการสํานักงานกฎหมายและคดี พล.ต.ท. นัยวัฒน์ ผะเดิมชิต ผู้บัญชาการสํานักงานยุทธศาสตร์ตํารวจ และ พล.ต.ท.นิธิธร จินตกานนท์ ผู้บัญชาการประจําสํานักงานผู้บัญชาการตํารวจแห่งชาติ พล.ต.ต.เอกราช ลิ้มสังกาศ ผู้บังคับการตํารวจทางหลวง ได้ร่วมกันแถลงข่าวประชาสัมพันธ์การเชื่อมโยงข้อมูลทางอิเล็กทรอนิกส์ เพื่อเพิ่มประสิทธิภาพในการบังคับใช้กฎหมายว่าด้วยการจราจรทางบก เพื่อลดการกระทําผิดกฎหมาย ป้องกันและลดอุบัติเหตุทางถนน เวลา 10.30 น. ณ สารสิน สํานักงานตํารวจแห่งชาติ
พล.ต.อ.ดํารงศักดิ์ กิตติประภัสร์ ผู้บัญชาการตํารวจแห่งชาติ กล่าวว่า พล.อ. ประยุทธ์ จันทร์โอชา นายกรัฐมนตรี มีความห่วงใยต่อพี่น้องประชาชนผู้ใช้รถใช้ถนน ให้เกิดความปลอดภัยในการขับขี่ ลดจํานวนผู้เสียชีวิตและผู้บาดเจ็บจากอุบัติเหตุ จึงได้สั่งการให้สํานักงานตํารวจแห่งชาติ (สตช.) และกรมการขนส่งทางบก (ขบ.) ร่วมกันดําเนินการกวดขันวินัยการขับขี่ บังคับใช้มาตรการตามที่กําหนดในกฎหมายให้เกิดประสิทธิภาพสูงสุด ทั้งสองหน่วยงาน จึงได้ร่วมกันกําหนดมาตรการเพื่อเพิ่มประสิทธิภาพการบังคับใช้กฎหมายว่าด้วยจราจรทางบก จํานวน 2 มาตรการ ได้แก่ 1) การตัดคะแนนความประพฤติ เริ่มดําเนินการตั้งแต่ 9 มกราคม 2566 ที่ผ่านมา มีผู้กระทําผิดกฎจราจรและถูกตัดคะแนนแล้ว จํานวน 15,456 ราย และ 2) มาตรการชะลอการออกเครื่องหมาย แสดงการเสียภาษี สําหรับรถที่มีใบสั่งค้างชําระ ตาม 141/1 พ.ร.บ.จราจรทางบก พ.ศ. 2522 และที่แก้ไขเพิ่มเติม ซึ่งทั้งสองหน่วยงานจะต้องมีการเชื่อมโยงข้อมูลทางอิเล็กทรอนิกส์ เพื่อส่งข้อมูลที่เกี่ยวข้องตามที่กฎหมายกําหนด เช่น ข้อมูลใบอนุญาตขับขี่ ข้อมูลยานพาหนะ และข้อมูลใบสั่งค้างชําระ เพื่อให้เกิดการบูรณาการข้อมูลได้แบบ Real Time ทําให้การบังคับใช้กฎหมายเกิดผลสัมฤทธิ์และมีประสิทธิภาพสูงสุด จึงได้กําหนดให้มีการลงนามบันทึกข้อตกลงความร่วมมือระหว่าง สตช. และ ขบ. เชื่อมโยงข้อมูลทางอิเล็กทรอนิกส์เพื่อเพิ่มประสิทธิภาพในการบังคับใช้กฎหมายว่าด้วยการจราจรทางบก
สําหรับมาตรการชะลอเครื่องหมายแสดงการเสียภาษีจะใช้กับรถยนต์ที่ที่มีใบสั่งจราจรที่ค้างชําระ ซึ่งเพิกเฉยไม่ชําระค่าปรับตามที่กําหนด โดย สตช. จะส่งข้อมูลโดยระบบอิเล็กทรอนิกส์ไปยังนายทะเบียน ขบ. เมื่อประชาชนไปต่อภาษีรถยนต์ประจําปี นายทะเบียนจะรับต่อภาษีประจําปีแต่ยังไม่ได้รับเครื่องหมายแสดงการเสียภาษี (ป้ายภาษี) โดยจะได้หลักฐานชั่วคราวแทนป้ายภาษี ซึ่งมีอายุ 30 วัน เพื่อให้ผู้นั้นไปชําระค่าปรับที่ค้างชําระให้ครบถ้วนภายใน 30 วัน แล้วจึงสามารถมารับป้ายภาษีได้ แต่หากประชาชนต้องการจะชําระค่าปรับในขณะต่อภาษี กฎหมายกําหนดให้อํานวยความสะดวกแก่ประชาชนให้นายทะเบียนสามารถรับชําระค่าปรับตามใบสั่งพร้อมกับชําระภาษี และรับเครื่องหมายแสดงการเสียภาษีได้ทันที ทั้งนี้ การขับรถโดยไม่มีป้ายภาษี จะมีโทษ ตาม พ.ร.บ.รถยนต์ มาตรา 11 ซึ่งกําหนดว่ารถยนต์คันที่ต่อภาษีแล้วจะต้องแสดงเครื่องหมายตามที่ ขบ. กําหนด ให้ครบถ้วน มีโทษปรับไม่เกิน 2,000 บาท ประชาชนสามารถตรวจสอบข้อมูลใบสั่งค้างชําระและคะแนนความประพฤติได้ที่เว็บไซต์ E-ticket PTM และแอปพลิเคชัน ขับดี
นายจิรุตม์ วิศาลจิตร อธิบดีกรมการขนส่งทางบก กระทรวงคมนาคม กล่าวว่า ตามที่ นายศักดิ์สยาม ชิดชอบ รัฐมนตรีว่าการกระทรวงคมนาคม ได้มอบนโยบายในการป้องกันและรณรงค์ให้เกิดความปลอดภัยในการ ใช้รถใช้ถนนและบังคับใช้กฎหมายกับผู้ฝ่าฝืน ขบ. ได้ดําเนินการตามนโยบายโดยร่วมจัดทํา “บันทึกข้อตกลง ความร่วมมือการเชื่อมโยงข้อมูลทางเล็กทรอนิกส์ เพื่อเพิ่มประสิทธิภาพในการบังคับใช้กฎหมายว่าด้วยการจราจรทางบกระหว่าง สตช. กับ ขบ.” ซึ่งบันทึกข้อตกลงนี้มีที่มาจาก พ.ร.บ.จราจรทางบก พ.ศ. 2522 มาตรา 141/1 ที่กําหนดมาตรการเพิ่มประสิทธิภาพในการบังคับใช้กฎหมาย สําหรับผู้ที่กระทําความผิดตามกฎหมายจราจร และได้รับใบสั่งจากเจ้าพนักงานตํารวจ และไม่ชําระค่าปรับจราจรภายในระยะเวลาที่กฎหมายกําหนด โดย สตช. จะแจ้งข้อมูลผู้ค้างชําระค่าปรับจราจรให้ ขบ. เพื่อแจ้งให้เจ้าของรถหรือผู้มาติดต่อในขั้นตอนที่มาขอชําระภาษีประจําปีให้ชําระค่าปรับ โดยบันทึกข้อตกลงมีวัตถุประสงค์เพื่อให้เกิดความร่วมมือในการปฏิบัติงานตามอํานาจหน้าที่ของ สตช. และ ขบ. ในกรณีดังกล่าวให้เป็นไปด้วยความเรียบร้อย ทําให้เกิดประสิทธิภาพในการบังคับใช้กฎหมาย เกิดประโยชน์ต่อสังคมโดยรวมในการควบคุมความประพฤติของผู้ขับรถเพื่อความปลอดภัยในการใช้รถใช้ถนน การจราจร และสวัสดิภาพของประชาชน
สําหรับความร่วมมือตามบันทึกข้อตกลง สตช. จะมีการเชื่อมโยงข้อมูลทางอิเล็กทรอนิกส์กับ ขบ. และส่งข้อมูลค่าปรับตามใบสั่งจราจรที่ค้างชําระตามมาตรา 141/1 แห่ง พ.ร.บ.จราจรทางบก พ.ศ. 2522 มายัง ขบ. เมื่อเจ้าของรถมาติดต่อชําระภาษีรถประจําปี ณ สํานักงานขนส่ง หากปรากฏว่ามีข้อมูลค่าปรับที่ค้างชําระ เจ้าของรถสามารถชําระค่าปรับที่ค้างชําระพร้อมกับชําระภาษีกับนายทะเบียนของ ขบ. และรับเครื่องหมายแสดงการเสียภาษีฉบับจริงได้ทันที และกรณีเจ้าของรถประสงค์จะชําระภาษีรถประจําปี โดยไม่ชําระค่าปรับที่ค้างชําระ เจ้าของรถยังคงสามารถชําระภาษีรถประจําปีได้ตามปกติ โดยจะได้รับหลักฐานชั่วคราวแทนเครื่องหมายแสดงการเสียภาษีรถประจําปี ซึ่งหลักฐานชั่วคราวดังกล่าวจะมีอายุ 30 วัน นับแต่วันที่นายทะเบียนออกให้ หากต่อมาเจ้าของรถได้ทําการชําระค่าปรับที่ค้างชําระภายใน 30 วันนับแต่วันที่ได้รับแจ้งจากนายทะเบียนของ ขบ. เรียบร้อยแล้วสามารถนําหลักฐานแสดงการชําระค่าปรับมาแสดงต่อนายทะเบียนของ ขบ. เพื่อให้ออกเครื่องหมายแสดงการเสียภาษีรถประจําปีได้ และหากเจ้าของรถมีความประสงค์ตรวจสอบข้อมูลค่าปรับที่ค้างชําระหรือจะโต้แย้งข้อมูลค่าปรับที่ค้างชําระสามารถติดต่อ สตช. ผ่านช่องทางที่ สตช. กําหนด ทั้งนี้ เพื่ออํานวยความสะดวกให้กับประชาชนที่เข้ามาดําเนินการด้านทะเบียนและชําระภาษีรถประจําปี และส่งเสริมมาตรการบังคับใช้กฎหมายว่าด้วยจราจรทางบกให้มีประสิทธิภาพมากยิ่งขึ้น ซึ่งจะสามารถนําไปสู่การเสริมสร้างวินัยจราจร จิตสํานึกด้านความปลอดภัย และช่วยลดอุบัติเหตุทางถนน ทั้งนี้ เพื่อเป็นการเตรียมความพร้อมและประชาสัมพันธ์ให้ประชาชนทราบ การเชื่อมโยงข้อมูลใบสั่งค้างชําระของทั้งสองหน่วยงานนั้น จะเริ่มใช้กับใบสั่งจราจรสําหรับการกระทําผิดตั้งแต่วันที่ 1 เมษายน 2566 เป็นต้นไป โดยไม่มีผลย้อนหลัง สตช. และ ขบ. เชื่อมั่นว่ามาตรการดังกล่าว จะสามารถนําไปสู่การเสริมสร้างวินัยจราจร จิตสํานึกด้านความปลอดภัยซึ่งจะสามารถช่วยลดอุบัติเหตุทางถนนอย่างยั่งยืนต่อไป